作者:劉辰翁
標題:金縷曲・賀新郎
內容:一笑披衣起。笑昨宵、東風似夢，韓張盧李。白髮紅雲溪上叟，不記兒孫年齒。但回首、秦亡漢駛。苦苦漁郎留不住，約扁舟、後日重來此。吾已老，尚能俟。少年未解留人意。恍出山、紅塵吹斷，落花流水。天上玉堂人間改，漫欸乃聲千里。更說似、玄都君子。聞道釀桃堪為酒，待釀桃、千石成千醉。春有盡，甕無底。